CELEX: 32020R1239
Language: hr
Date: 2020-06-17 00:00:00
Title: Provedbena uredba Komisije (EU) 2020/1239 оd 17. lipnja 2020. o izmjeni Provedbene uredbe (EU) 2017/39 s obzirom na praćenje i ocjenjivanje provedbe programa u školama te povezane kontrole na terenu

1.9.2020   
               
               
                  HR
               
               
                  Službeni list Europske unije
               
               
                  L 284/3
               
            
         PROVEDBENA UREDBA KOMISIJE (EU) 2020/1239
         оd 17. lipnja 2020.
         o izmjeni Provedbene uredbe (EU) 2017/39 s obzirom na praćenje i ocjenjivanje provedbe programa u školama te povezane kontrole na terenu
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 25. točku (d) i članak 223. stavak 3.,
         uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008 (2), a posebno njezin članak 62. stavak 2. točku (a),
         budući da:
         
                     (1)
                  
                  
                     U skladu s člankom 9. Delegirane uredbe Komisije (EU) 2017/40 (3) države članice dužne su pratiti i ocjenjivati provedbu programa u školama te obavijestiti Komisiju o rezultatima. Kako bi se uspostavio učinkovit i jedinstven pristup ocjenjivanju programa u školama u Uniji, potrebno je utvrditi format i sadržaj izvješćâ o ocjeni koja države članice trebaju dostaviti Komisiji.
                  
               
                     (2)
                  
                  
                     U članku 10. Provedbene uredbe Komisije (EU) 2017/39 (4) utvrđuju se opseg, sadržaj i vrijeme kontrola na terenu koje provode države članice te način izvješćivanja o njima. Na temelju stečenog iskustva trebalo bi dodatno razjasniti koje je evidencije potrebno provjeriti u okviru kontrola na terenu. Nadalje, trebalo bi produljiti razdoblje za provedbu kontrola na terenu i izradu izvješća o kontroli te odgoditi konačni rok kako bi se u obzir uzeli zahtjevi za potporu podneseni nakon roka utvrđenog u članku 4. stavku 5. te uredbe.
                  
               
                     (3)
                  
                  
                     Provedbenu uredbu (EU) 2017/39 trebalo bi stoga na odgovarajući način izmijeniti.
                  
               
                     (4)
                  
                  
                     Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,
                  
               DONIJELA JE OVU UREDBU:
         
            Članak 1.
            Provedbena uredba (EU) 2017/39 mijenja se kako slijedi:
            
                        (1)
                     
                     
                        članak 8. zamjenjuje se sljedećim:
                        
                           „Članak 8.
                           Praćenje i evaluacija
                           
                              1.   Praćenje iz članka 9. Delegirane uredbe (EU) 2017/40 temelji se na podacima koji proizlaze iz obveza upravljanja i nadzora, uključujući podatke utvrđene u člancima 4. i 5. ove Uredbe.
                              Godišnje izvješće o praćenju iz članka 9. stavka 3. Delegirane uredbe (EU) 2017/40 države članice Komisiji podnose do 31. siječnja kalendarske godine koja slijedi nakon završetka predmetne školske godine.
                              Godišnje izvješće o provedenim kontrolama na terenu i povezanim nalazima iz članka 9. stavka 4. te uredbe države članice Komisiji podnose do 31. listopada kalendarske godine koja slijedi nakon završetka predmetne školske godine.
                           
                           
                              2.   Predmet izvješća o ocjeni ili, ako država članica program u školama provodi na regionalnoj razini, odgovarajućeg broja izvješća o ocjeni iz članka 9. stavka Delegirane uredbe (EU) 2017/40 provedba je programa u školama u prvih pet školskih godina svakog razdoblja obuhvaćenog strategijom izrađenom na nacionalnoj ili regionalnoj razini u skladu s člankom 23. stavkom 8. Uredbe (EU) br. 1308/2013.
                              Države članice Komisiji podnose izvješće ili izvješća o ocjeni do 1. ožujka kalendarske godine koja slijedi nakon završetka tih pet školskih godina. Prva izvješća o ocjeni podnose se najkasnije 1. ožujka 2023.
                              Minimalni zahtjevi za format i sadržaj izvješća ili izvješćâ o ocjeni navedeni su u Prilogu ovoj Uredbi. Države članice vode računa o tome da izvješće ili izvješćâ koja se podnose Komisiji ne sadržavaju osobne podatke.
                           
                           
                              3.   Komisija objavljuje godišnja izvješća o praćenju i izvješća o ocjeni dostavljena u skladu sa stavkom 1. drugim podstavkom i stavkom 2.”;
                           
                        
                     
                  
                        (2)
                     
                     
                        članak 10. mijenja se kako slijedi:
                        
                                    (a)
                                 
                                 
                                    u stavku 1. točka (a) zamjenjuje se sljedećim:
                                    
                                                „(a)
                                             
                                             
                                                evidencije iz članka 6. Delegirane uredbe (EU) 2017/40, uključujući financijske dokumente kao što su ulazni i izlazni računi, dostavnice i bankovni izvodi, te njihovih unosa u računovodstvenu evidenciju;”;
                                             
                                          
                              
                                    (b)
                                 
                                 
                                    u stavku 2. prvi podstavak zamjenjuje se sljedećim:
                                    „Kontrole na terenu provode se tijekom školske godine na koju se odnose (razdoblje N) i/ili tijekom sljedećih devet mjeseci (razdoblje N + 1).”;
                                 
                              
                                    (c)
                                 
                                 
                                    u stavku 6. treći podstavak zamjenjuje se sljedećim:
                                    „Sva izvješća o kontroli izrađuju se najkasnije devet mjeseci nakon završetka školske godine.”;
                                 
                              
                                    (d)
                                 
                                 
                                    stavak 7. briše se;
                                 
                              
                  
                        (3)
                     
                     
                        dodaje se prilog, čiji je tekst utvrđen u Prilogu ovoj Uredbi.
                     
                  
         
            Članak 2.
            Ova Uredba stupa na snagu trećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 17. lipnja 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 347, 20.12.2013., str. 671.
         
         
            (2)  SL L 347, 20.12.2013., str. 549.
         
         
            (3)  Delegirana uredba Komisije (EU) 2017/40 оd 3. studenoga 2016. o dopuni Uredbe (EU) br. 1308/2013 Europskog parlamenta i Vijeća u pogledu potpore Unije za isporuku voća i povrća, banana i mlijeka u obrazovnim ustanovama i izmjeni Delegirane uredbe Komisije (EU) br. 907/2014 (SL L 5, 10.1.2017., str. 11.).
         
            (4)  Provedbena uredba Komisije (EU) 2017/39 оd 3. studenoga 2016. o pravilima za primjenu Uredbe (EU) br. 1308/2013 Europskog parlamenta i Vijeća u pogledu potpore Unije za opskrbu voćem i povrćem, bananama te mlijekom u obrazovnim ustanovama (SL L 5, 10.1.2017., str. 1.).
      
      
         
            PRILOG
            
               
                  
                     „PRILOG
                     MINIMALNI ZAHTJEVI ZA FORMAT I SADRŽAJ IZVJEŠĆÂ O OCJENI IZ ČLANKA 8. STAVKA 2.
                     1.   Sažetak
                     
                     
                                 —
                              
                              
                                 Rezultati ocjenjivanja
                              
                           
                                 —
                              
                              
                                 Zaključci i preporuke
                              
                           2.   Uvod
                     
                     
                                 —
                              
                              
                                 Svrha i opseg izvješća o ocjeni
                              
                           
                                 —
                              
                              
                                 Kratak opis postupka ocjenjivanja
                              
                           3.   Metodologija
                     
                     
                                 —
                              
                              
                                 Primijenjeni plan i metode ocjenjivanja
                              
                           
                                 —
                              
                              
                                 Pitanja za ocjenjivanje, kriteriji vrednovanja, pokazatelji
                              
                           
                                 —
                              
                              
                                 Izvori podataka i tehnike prikupljanja podataka
                              
                           
                                 —
                              
                              
                                 Utvrđena ograničenja, ako ih je bilo, i rješenja
                              
                           4.   Ocjena funkcioniranja programa u školama
                     
                     
                                 —
                              
                              
                                 Logika intervencije, odnosno veze između utvrđenih potreba, ciljeva utvrđenih u strategiji i provedenih aktivnosti
                              
                           
                                 —
                              
                              
                                 Glavni obrasci ili trendovi među školama/djecom koja sudjeluju u programu
                              
                           
                                 —
                              
                              
                                 Isporuka/distribucija voća, povrća, mlijeka i mliječnih proizvoda u školama i prioritet određen za svježe voće i povrće te konzumno mlijeko
                              
                           
                                 —
                              
                              
                                 Prateće obrazovne mjere
                              
                           
                                 —
                              
                              
                                 Komunikacijske i informativne aktivnosti
                              
                           
                                 —
                              
                              
                                 Glavni postupci i odredbe za provedbu
                              
                           
                                 —
                              
                              
                                 Sudjelovanje tijela nadležnih za zdravlje/prehranu, drugih javnih tijela i privatnih dionika povezanih s planiranjem, provedbom, praćenjem i ocjenjivanjem programa
                              
                           5.   Odgovori na zajednička pitanja za ocjenjivanje
                     
                     5.1.   U kolikoj se mjeri zahvaljujući programu u školama povećala ukupna potrošnja voća, povrća, mlijeka i mliječnih proizvoda među djecom, u skladu s nacionalnim preporukama za zdravu prehranu ciljane dobne skupine?
                     
                     Pokazatelji:
                     
                                 —
                              
                              
                                 Promjene u izravnoj i neizravnoj potrošnji svježeg voća i povrća među djecom (količina i/ili učestalost)
                              
                           
                                 —
                              
                              
                                 Promjene u izravnoj i neizravnoj potrošnji konzumnog mlijeka među djecom (količina i/ili učestalost)
                              
                           
                                 —
                              
                              
                                 Promjene u postotku djece koja ostvaruju preporučeni dnevni unos voća i povrća
                              
                           
                                 —
                              
                              
                                 Promjene u postotku djece koja su usklađena s preporukama nacionalnih tijela za zdravlje i prehranu o dnevnom unosu konzumnog mlijeka i drugih mliječnih proizvoda bez dodanog šećera, aroma, voća, orašastih plodova ili kakaa, u skladu s nacionalnim preporukama za razine masti i natrija za ciljanu dobnu skupinu
                              
                           5.2.   U kolikoj su se mjeri zahvaljujući programu u školama djeca obrazovala o zdravim prehrambenim navikama?
                     
                     Pokazatelji:
                     
                                 —
                              
                              
                                 Promjene u stavovima djece prema voću, povrću, mlijeku i mliječnim proizvodima, u skladu s nacionalnim preporukama za zdravu prehranu ciljane dobne skupine
                              
                           
                                 —
                              
                              
                                 Promjene u dječjem poznavanju zdravstvenih koristi od konzumacije svježeg voća i povrća, konzumnog mlijeka i mliječnih proizvoda bez dodanog šećera, aroma, voća, orašastih plodova ili kakaa, u skladu s nacionalnim preporukama za razine masti i natrija za ciljanu dobnu skupinu
                              
                           6.   Zaključci i preporuke
                     
                     
                                 —
                              
                              
                                 Učinkovitost programa
                              
                           
                                 —
                              
                              
                                 Stečena iskustva
                              
                           
                                 —
                              
                              
                                 Preporuke za poboljšanje
                              
                           7.   Prilozi
                     
                     Tehnički detalji ocjenjivanja, uključujući upitnike, upućivanja i izvore.
                  
               ”